《永嘉巡检张侍禁廨舍辟洞名黄石》
宋代·华镇

下邳逋客赤松侣，兴薄云天寄廛市。五世鸣钟不自矜，肯向人前进遗履。

素灵将倾赤精奋，羽翼当资天下士。夜半殷勤授素书，历历商郊阪泉旨。

西过陈留得沛公，云蒸龙跃相因倚。剪嬴倾项成帝业，庙谋胜算皆予起。

汉家明堂穷壮观，楹栋能收真杞梓。清尘独步千载上，名实谁可继其美。

君家绪系出南阳，世服戎衣登禄仕。凤毛益使家声振，新以七书见天子。

君居无事若山居，退食小斋日经始。茨茅涂土完且洁，栽花接果盈阶戺。

风月江山散不收，标题黄石宁虚尔。应怀祖武日自砺，功名将使旂常纪。

今日中原久太平，颂声交作干戈止。南过铜标束带方，玉帛梯航馀万里。

惟有祁连及贺兰，朝廷未欲知疆理。傥推汉幄从衡术，定远将军何可拟。

作者简介：宋会稽人，字安仁，号云溪。神宗元丰二年进士。官至朝奉大夫，知漳州军事。平生好读书，工诗文。有《扬子法言训解》、《云溪居士集》、《会稽录》等。